CELEX: 32021D0839
Language: hu
Date: 2021-05-20 00:00:00
Title: A Tanács (EU) 2021/839 határozata (2021. május 20.) a Közlekedési Közösség regionális irányítóbizottságában a Közlekedési Közösségre vonatkozó egyes igazgatási és személyügyi kérdések tekintetében az Európai Unió nevében képviselendő álláspontról

2021.5.26.   
               
               
                  HU
               
               
                  Az Európai Unió Hivatalos Lapja
               
               
                  L 185/27
               
            
         A TANÁCS (EU) 2021/839 HATÁROZATA
         (2021. május 20.)
         a Közlekedési Közösség regionális irányítóbizottságában a Közlekedési Közösségre vonatkozó egyes igazgatási és személyügyi kérdések tekintetében az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 91. cikkére és 100. cikke (2) bekezdésére, összefüggésben 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A Közlekedési Közösséget létrehozó szerződést (a továbbiakban: a szerződés) az Európai Unió nevében a Tanács az (EU) 2019/392 határozattal (1) hagyta jóvá 2019. március 4-én, és a szerződés 2019. május 1-jén lépett hatályba.
                  
               
                     (2)
                  
                  
                     A szerződés regionális irányítóbizottságot hozott létre a szerződés igazgatása és megfelelő végrehajtása céljából. A szerződés előírja a regionális irányítóbizottság számára, hogy szabályokat fogadjon el a Közlekedési Közösség állandó titkársága személyzetének munkafeltételeire vonatkozóan, valamint hogy a költségvetés végrehajtására vonatkozó eljárást meghatározó határozatot fogadjon el.
                  
               
                     (3)
                  
                  
                     A regionális irányítóbizottság rövidesen határozatokat fogad el a Közlekedési Közösség állandó titkárságának személyzeti állományához nem tartozó, a Közlekedési Közösség üléseire meghívott személyek költségeinek megtérítésével, a Közlekedési Közösség állandó titkárságának személyzeti állományához tartozó személyeknél a szolgálat megkezdésekor és megszűnésekor felmerülő utazási és költözési költségek megtérítésével, valamint a Közlekedési Közösségnek a Közlekedési Közösség állandó titkárságának személyzeti állományához tartozó személyek egészség-, munkanélküliségi, nyugdíj- és rokkantsági biztosításához való hozzájárulásával kapcsolatban.
                  
               
                     (4)
                  
                  
                     Helyénvaló meghatározni az Unió nevében a regionális irányítóbizottságban képviselendő álláspontot, mivel ezek a határozatok a Közlekedési Közösség állandó titkárságának megfelelő működéséhez szükségesek, és az Unióra nézve kötelezőek lesznek,
                  
               ELFOGADTA EZT A HATÁROZATOT:
         
            1. cikk
            
               (1)   A Közlekedési Közösséget létrehozó szerződés által létrehozott regionális irányítóbizottságban az alábbiakkal kapcsolatban az Európai Unió nevében a következő kérdésekre vonatkozó szabályok tekintetében képviselendő álláspont a regionális irányítóbizottság megfelelő határozattervezetein alapul (2):
               
                           a)
                        
                        
                           a Közlekedési Közösség állandó titkárságának személyzeti állományához nem tartozó, a Közlekedési Közösség üléseire meghívott személyek költségeinek megtérítése;
                        
                     
                           b)
                        
                        
                           a Közlekedési Közösség állandó titkárságának személyzeti állományához tartozó személyeknél a szolgálat megkezdésekor és a szolgálati jogviszony megszűnésekor felmerülő utazási és költözési költségek megtérítése; valamint
                        
                     
                           c)
                        
                        
                           a Közlekedési Közösség által a Közlekedési Közösség állandó titkárságának személyzeti állományához tartozó személyek egészség-, munkanélküliségi, nyugdíj- és rokkantsági biztosításához nyújtott hozzájárulás.
                        
                     
            
               (2)   A határozattervezetek az (1) bekezdésben említett kisebb módosításaihoz a regionális irányítóbizottságban részt vevő uniós képviselők újabb tanácsi határozat nélkül is hozzájárulásukat adhatják.
            
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. május 20-án.
            
               
                  a Tanács részéről
               
               
                  az elnök
               
               A. SANTOS SILVA
            
         
         
            (1)  A Tanács (EU) 2019/392 határozata (2019. március 4.) a Közlekedési Közösséget létrehozó szerződésnek az Európai Unió nevében történő megkötéséről (HL L 71., 2019.3.13., 1. o.).
         
            (2)  Lásd az ST 8040/21 dokumentumot a http://register.consilium.europa.eu. oldalon.